b'\n_START_ARTICLE_\nR\xc3\xa4sypokka\n_START_PARAGRAPH_\nR\xc3\xa4sypokka on eroottis-henkinen korttipeli, jossa tarkoituksena on saada vastustajat riisumaan vaatteensa. Yleens\xc3\xa4 sit\xc3\xa4 pelataan pokeriin perustuvilla s\xc3\xa4\xc3\xa4nn\xc3\xb6ill\xc3\xa4.\n_START_SECTION_\nS\xc3\xa4\xc3\xa4nn\xc3\xb6t\n_START_PARAGRAPH_\nR\xc3\xa4sypokassa kierroksen h\xc3\xa4vi\xc3\xa4v\xc3\xa4 pelaaja riisuu aina yhden vaatekappaleensa (r\xc3\xa4\xc3\xa4syn) pois. Vaihtoehtoisesti voidaan k\xc3\xa4ytt\xc3\xa4\xc3\xa4 pelimerkkej\xc3\xa4, joiden loppuessa uusia voi lunastaa riisumalla vaatekappale. T\xc3\xa4ll\xc3\xb6in uhkapelitaidolla on suurempi merkitys, ja riisuminen hidastuu. Kun peli\xc3\xa4 on pelattu tarpeeksi kauan, pelaajat ovat lopulta alastomia. Periaatteessa s\xc3\xa4\xc3\xa4nn\xc3\xb6ill\xc3\xa4 ei ole merkityst\xc3\xa4, vaan kaikkia korttipelej\xc3\xa4, joissa riisuudutaan, kutsutaan r\xc3\xa4sypokaksi. Yleens\xc3\xa4 r\xc3\xa4sypokkaa pelataan kuitenkin jollain tavallisimmista pokerin s\xc3\xa4\xc3\xa4nn\xc3\xb6ist\xc3\xa4._NEWLINE_R\xc3\xa4sypokkaa saatetaan pelata esimerkiksi riehakkaissa juhlissa tai seurustelukumppanin kanssa. Suomessa SubTV on n\xc3\xa4ytt\xc3\xa4nyt my\xc3\xb6s R\xc3\xa4sypokka-TV-ohjelmaa, jossa pelaajat riisuutuvat TV-kameroiden edess\xc3\xa4. Kilpailijat valittiin ravintoloiden R\xc3\xa4sypokka-kiertueelta. Pelaajat saivat palkkiokseen 169 euroa ja voittaja 840 euroa. Voittajan ei tarvinnut riisuutua alasti.'